作者:劉過
標題:沁園春
內容:一笛橫風，穩轉船頭，系楫大江。還有人爭說，鳴琴手段，教儂重吐，錦繡肝腸。不復少年，插花槌鼓，雅意在乎雲水鄉。陽關淚，笑瓊姬猶戀，奇俊王郎。談兵齒頰冰霜。有萬戶侯封何用忙。借煙霞且作，詩中隊仗，鷺鵷已是，歸日班行。收斂平生，籌邊胸次，以酒澆之書傳香。消凝處，怕三更枕上，疏雨瀟湘。